2020. aasta laskesuusatamise maailmameistrivõistlused
2020. aasta laskesuusatamise maailmameistrivõistlused olid 51. maailmameistrivõistlused laskesuusatamises. Need toimusid Itaalias Anterselvas 12.–23. veebruarini. Lisaks Anterselvale kandideeris maailmameistrivõistluste korraldajaks ka Oberhof ja Pokljuka, kuid IBU kongressil valiti maailmameistrivõistluste korraldajaks Anterselva. Anterselvas on maailmameistrivõistlusi varem peetud viiel korral: 1975, 1976, 1983, 1995 ja 2007. aastal. Võistluste edukaim sportlane oli norralanna Marte Olsbu Røiseland viie kuldmedali ja kahe pronksmedaliga. Røiseland osales kõikidel aladel, milles kolm kuldmedalit tuli teatesõitudes ning kaks kuld- ja kaks pronksmedalit võitis ta individuaaldistantsidel. Meestest oli edukaim samuti norralane Johannes Thingnes Bø kolme kuld- ja kolme hõbemedaliga.